2022 12 27
LT
Europos Sąjungos oficialusis leidinys
C 493/59 2022 m. birželio 7 d., antradienis
74. pabrėžia, kad skaitmeninimas ir veiksmingas skaitmeninis junglumas saloms yra didžiausias prioritetas, visų pirma siekiant padėti įveikti geografinius sunkumus, su kuriais jos susiduria, ir gerinti skaitmeninių technologijų ir infrastruktūros, švietimo ir mokymo paslaugų, taip pat e. sveikatos, įskaitant telemediciną ir telepsichiatriją, ir kitų esminių valdžios paslaugų, kurios daro teigiamą poveikį verslo strategijoms ir veiklai, teikimą piliečiams ir MVĮ;
75. pabrėžia, kad svarbu išlaikyti skaitmeninę infrastruktūrą, jungiančią ES salas su likusiu pasauliu, būtent skiriant pakankamai Europos lėšų pasenusiems jūriniams kabeliams pakeisti;
76. mano, kad, ypač mažose salose, MVĮ sunku lengvai gauti visą informaciją, susijusią su verslumo skatinimu, įgūdžių ugdymu ir ES finansuojamomis galimybėmis; ragina teikti didesnę finansinę paramą šiuo atžvilgiu, taip pat rengti geresnius informacinius susitikimus, konsultavimo paslaugas ir specialiai pritaikytus mokymus;
Migracija
77. pažymi, kad kai kurios salos susiduria su dideliu atvykstančių migrantų skaičiumi, kartais gerokai viršijančiu vietos gyventojų skaičių, ir kad jos negali suteikti reikiamų apgyvendinimo ir pagalbos priemonių;
78. atkreipia dėmesį į ypatingą ir neproporcingai didelį spaudimą prieglobsčio ir priėmimo sistemoms salose, periferinėse salose ir atokiausiuose regionuose; ragina Europos salų veiksmų plane pripažinti minėtąją prieglobsčio ir migracijos tikrovę, reikalaujančią suderintų Europos lygmens sprendimų, kuriais būtų gerbiama asmens gerovė ir orumas, kartu sprendžiant spaudimo problemą;
Pakartotinis valstybės pagalbos schemų ir priemonių vystymosi stokai mažinti vertinimas
79. ragina Komisiją atlikti valstybės pagalbos, teikiamos ES salose įsikūrusioms įmonėms, apimties analizę; mano, kad, nepaisant Europos Sąjungos ir valstybių narių pastangų, būtina nustatyti, ar salose įsikūrusios įmonės galėjo pasinaudoti tokiomis priemonėmis ir kokiu mastu, ir atitinkamai pakartotinai įvertinti valstybės pagalbos taisykles; atsižvelgdamas į tai, pabrėžia, kad svarbu teikti lankstesnę valstybės pagalbą oro ir jūrų transporto įmonėms šiose salų teritorijose, atsižvelgiant į visišką salų priklausomybę nuo šių transporto priemonių;
80. ragina ateityje peržiūrėti valstybės pagalbos teisinę sistemą ir atlikti poveikio tyrimus, pagrįstus konkrečiais rodikliais, leidžiančiais įvertinti salų regionų ekonomikos konkurencingumo stoką, taip pat atsižvelgiant į pasirengimo įgyvendinti 55 % tikslą priemonių rinkinio poveikį šioms teritorijoms, ir, kai laikinojoje valstybės pagalbos schemoje numatytos nepaprastosios priemonės baigs galioti po 2021 m. gruodžio 31 d., nustatyti salų teritorijoms specialų ilgainiui mažinamos pagalbos režimą;
81. ragina sukurti „salų“ pakategorę, atsižvelgiant į jų išskirtinius ypatumus, kalbant apie taisyklių, susijusių su regionine valstybės pagalba 2021–2027 m. laikotarpiu, taikymą, ir panaikinti Europos saloms ir atokiausiems regionams de minimis viršutinę ribą, kurią viršijus reikalaujama Komisijos leidimo;
82. pabrėžia, kad reikia lankstesnio požiūrio siekiant užtikrinti veiksmingesnį Europos lėšų panaudojimą salų teritorijose ir atokiausiuose regionuose, nepažeidžiant atitinkamų kokybės standartų ir stebėsenos procedūrų;
83. pažymi, kad dabartinė de minimis taisyklė Europos salose ir atokiausiuose regionuose riboja konkurencingumą ir kelia jiems sunkumų; mano, kad siekiant sumažinti šiuos trūkumus visoms ES saloms turėtų būti nustatyta išimtis dėl de minimis taisyklės viršutinės ribos taikymo; be to, ragina Komisiją patikslinti valstybės pagalbos taisykles siekiant užtikrinti, kad subsidijos izoliuotumui sumažinti būtų laikomos ne valstybės pagalba, o kompensacija siekiant Europos saloms ir atokiausiems regionams sudaryti tokias pačias sąlygas kaip ir žemyniniams regionams;